Proiectul USR privind desfiinţarea Secţiei speciale de investigare a magistraţilor a fost adoptat tacit de Camera Deputaților

Camera Deputaţilor a adoptat tacit, miercuri, proiectul de lege iniţiat de USR, în luna octombire a anului trecut, de modificare a legilor justiţiei prin care se propune desfiinţarea Secţiei speciale de investigare a magistraţilor, transmite Agerpres.

Vicepreşedintele Camerei Florin Iordache a anunţat, miercuri, că acest proiect a trecut tacit, întrucât termenul de dezbatere şi vot a expirat în 21 februarie.

Proiectul este trimis în forma iniţiatorilor la Senat, care este for decizional.

Pe 21 februarie și liberalii au depus joi la Parlament o inițiativă legislativă de desființare a Secției pentru investigarea infracțiunilor din justiție, despre care spun că reprezintă un instrument de presiune asupra magistraților și criticând faptul că procurorii acestei structuri nu sunt specializați pe anumite infracțiuni, ci trebuind să ancheteze de la cele mai simple până la cele mai complexe infracțiuni.

Inițiativa a fost semnată de liderul deputaților PNL, Raluca Turcan, alături de viceliderii grupului liberal din camera, Ioan Cupșa și Gabriel Andronache.

Actul normativ prevede, pe lângă desființarea Secției speciale, că procurorii care activează în cadrul acestei structuri se vor întoarce la Parchetele de unde au venit, iar dosarele instrumentate de aceștia vor fi distribuite Parchetelor care au competența legală de a efectua urmărirea penală în cauză (detalii aici).